**ODLUKA**

**O UTVRĐIVANJU PRIHODA KOJI PRIPADAJU GRADU, ODNOSNO GRADSKIM OPŠTINAMA I RASPOREDU TRANSFERNIH SREDSTAVA IZ BUDŽETA GRADA NIŠA GRADSKIM OPŠTINAMA U 2023. GODINI**

*("Sl. list grada Niša", br. 131/2022)*

**Član 1**

Ovom odlukom utvrđuje se raspodela javnih prihoda između budžeta Grada Niša i budžeta gradskih opština, kao i obim transfernih sredstava iz budžeta Grada Niša gradskim opštinama u 2023. godini.

**Član 2**

Gradu Nišu, kao jedinici lokalne samouprave, za finansiranje nadležnosti, pripadaju javni prihodi i primanja, i to:

1) porezi u delu predviđenom zakonom:

(1) porez na dohodak građana;

(2) porez na imovinu;

(3) porez na nasleđe i poklon;

(4) porez na prenos apsolutnih prava;

(5) drugi porez, u skladu sa posebnim zakonom;

2) takse:

(1) lokalne administrativne takse;

(2) lokalne komunalne taksa za isticanje firme na poslovnom prostoru;

(3) lokalna komunalna taksa za držanje motornih drumskih i priključnih vozila, osim poljoprivrednih vozila i mašina;

(4) doprinos za uređivanje građevinskog zemljišta;

(5) boravišna taksa;

3) naknada za korišćenje prirodnog lekovitog faktora i ostale naknade u skladu sa zakonom;

4) samodoprinos;

5) donacije i transferi;

5a) finansijska pomoć Evropske unije;

6) prihodi nastali upotrebom javnih sredstava:

(1) prihodi od kamata;

(2) prihodi od davanja u zakup, odnosno na korišćenje nepokretnosti i pokretnih stvari u svojini Republike Srbije, koje koristi jedinica lokalne samouprave, odnosno organi, organizacije i službe jedinice lokalne samouprave i indirektni korisnici njenog budžeta;

(3) prihodi od davanja u zakup, odnosno na korišćenje nepokretnosti i pokretnih stvari u svojini jedinice lokalne samouprave, u skladu sa zakonom;

(4) prihodi nastali prodajom usluga korisnika sredstava budžeta jedinice lokalne samouprave čije je pružanje ugovoreno sa fizičkim i pravnim licima na osnovu njihove slobodne volje;

(5) prihodi od novčanih kazni izrečenih u prekršajnom postupku za prekršaje propisane aktom skupštine jedinice lokalne samouprave i oduzeta imovinska korist u tom postupku;

(6) prihodi od koncesione naknade u skladu sa zakonom.

7) primanja:

(1) primanja od prodaje nepokretnosti u svojini jedinice lokalne samouprave;

(2) primanja od prodaje pokretnih stvari u svojini Republike Srbije koje koriste organi, organizacije i službe jedinice lokalne samouprave;

(3) primanja od prodaje pokretnih stvari u svojini jedinice lokalne samouprave koje koriste organi, organizacije i službe jedinice lokalne samouprave;

(4) primanja od prodaje robnih rezervi;

(4a) primanja od prodaje dragocenosti;

(4b) primanja od prodaje prirodne imovine;

(5) primanja od zaduživanja;

(6) primanja od prodaje finansijske imovine.

**Član 3**

Prihodi i primanja iz člana 2. ove odluke raspoređuju se budžetu Grada Niša, osim dela prihoda koji se u celini ustupaju budžetima gradskih opština i prihoda koji se dele između budžeta Grada Niša i budžeta gradskih opština.

**Član 4**

Budžetima gradskih opština u celini pripadaju prihodi koji se ostvare na teritoriji opštine, i to:

1. Komunalna taksa za korišćenje reklamnih panoa, uključujući i isticanje i ispisivanje firme van poslovnog prostora na objektima koji pripadaju jedinici lokalne samouprave (kolovozi, trotoari, zelene površine, bandere i sl.);

2. Komunalna taksa za korišćenje prostora na javnim površinama ili ispred poslovnog prostora u poslovne svrhe, osim radi prodaje štampe, knjiga i drugih publikacija, proizvoda starih i umetničkih zanata i domaće radinosti;

3. Komunalna taksa za korišćenje slobodnih površina za kampove, postavljanje šatora ili druge oblike privremenog korišćenja;

4. Komunalna taksa za zauzeće javne površine građevinskim materijalom;

5. Komunalna taksa za držanje sredstava za igru ("zabavne igre");

6. Prihodi budžeta opštine od kamata na sredstva konsolidovanog računa trezora uključena u depozit banaka;

7. Prihodi od kamata na sredstva korisnika budžeta opštine uključena u depozite kod poslovnih banaka kod kojih ovlašćeni opštinski organ potpisuje ugovor o deponovanju sredstava po viđenju;

8. Naknada za korišćenje mineralnih sirovina i geotermalnih resursa;

9. Naknada za korišćenje prostora na javnoj površini u poslovne i druge svrhe, osim radi prodaje štampe, knjiga i drugih publikacija, proizvoda starih i umetničkih zanata i domaće radinosti;

10. Naknada za korišćenje javne površine za oglašavanje za sopstvene potrebe i za potrebe drugih lica, kao i za korišćenje površine i objekta za oglašavanje za sopstvene potrebe i za potrebe drugih lica kojim se vrši neposredni uticaj na raspoloživost, kvalitet ili neku drugu osobinu javne površine, za koje dozvolu izdaje nadležni organ jedinice lokalne samouprave;

11. Naknada za korišćenje javne površine po osnovu zauzeća građevinskim materijalom i za izvođenje građevinskih radova i izgradnju;

12. Prihodi od novčanih kazni izrečenih u prekršajnom postupku za prekršaje propisane aktom Skupštine opštine, kao i oduzeta imovinska korist;

13. Samodoprinos na teritoriji mesne zajednice i opštine.

**Član 5**

Prihodi od poreza na zarade, poreza na imovinu i poreza na druge prihode koji se ostvare na teritoriji Grada Niša dele se između budžeta Grada i budžeta gradskih opština tako da budžetu Grada pripada 95,5% prihoda od poreza na dohodak građana - na zarade, 92,5% prihoda od poreza na imovinu i 97% prihoda od poreza na druge prihode, dok se gradskim opštinama ustupa deo ovih prihoda u niže navedenim procentima, i to:

|  |  |  |  |  |
| --- | --- | --- | --- | --- |
| **Red. br.** | **Gradska opština** | **Porez na zarade** | **Porez na imovinu** | **Porez na druge prihode** |
| 1. | Pantelej | 0,90% | 1,50% | 0,60% |
| 2. | Crveni Krst | 0,90% | 1,50% | 0,60% |
| 3. | Palilula | 0,90% | 1,50% | 0,60% |
| 4. | Medijana | 0,90% | 1,50% | 0,60% |
| 5. | Niška Banja | 0,90% | 1,50% | 0,60% |
|  | **Ukupno:** | **4,50%** | **7,50%** | **3,00%** |

**Član 6**

Transferna sredstva utvrđena Odlukom o budžetu Grada Niša za 2023. godinu u iznosu od 236.000.000 dinara raspodeljuju se gradskim opštinama u sledećim iznosima:

1. Gradska opština Pantelej 56.000.000 dinara

2. Gradska opština Crveni krst 45.000.000 dinara

3. Gradska opština Palilula 52.000.000 dinara

4. Gradska opština Medijana 39.000.000 dinara

5. Gradska opština Niška Banja 44.000.000 dinara

**Član 7**

Transferna sredstva iz člana 6. ove odluke će se prenositi gradskim opštinama mesečno u visini jedne dvanaestine iznosa na račun propisan za uplatu tekućih transfera od drugih nivoa vlasti.

Gradonačelnik Grada Niša odlučuje o osnovanosti zahteva gradske opštine da joj se transferna sredstva iz čl. 6. ove odluke prenesu pre roka definisanog stavom 1. ovog člana i rešenjem definiše rok u kojem će transferna sredstva biti preneta gradskoj opštini ukoliko proceni da je zahtev gradske opštine opravdan.

**Član 8**

Gradskim opštinama, osim transfernih sredstava definisanih u članu 6. ove odluke, mogu se, na osnovu zaključka Gradskog veća i rešenja Gradonačelnika, odobriti i sredstva za realizaciju posebnih programskih aktivnosti i projekata.

U slučaju da se, na ime predfinansiranja projektnih aktivnosti, iz budžeta Grada Niša obezbede i prenesu dodatna sredstva gradskoj opštini za realizaciju projekta u čijem finansiranju učestvuje inostrani partner ista je u obavezi da odobrena i preneta sredstva vrati u budžet Grada Niša najkasnije 7 (sedam) dana nakon uplate iz inostranog izvora.

**Član 9**

Gradske opštine mogu u 2023. godini da planiraju ukupna sredstva potrebna za isplatu plata zaposlenih koje se finansiraju iz njihovih budžeta, u skladu sa odredbama Zakona o budžetu Republike Srbije za 2023. godinu, Zakona o budžetskom sistemu i Uputstvom ministra finansija za izradu budžeta lokalne vlasti za 2023. godinu.

Gradske opštine ne mogu zasnovati radni odnos na neodređeno i određeno vreme, niti angažovati lica po osnovu ugovora o delu i ugovora o obavljanju privremenih i povremenih poslova u 2023. godini, bez prethodne saglasnosti Gradonačelnika.

Ukoliko sredstva za plate zaposlenih u gradskim opštinama ne budu planirana i isplaćivana na način utvrđen u stavu 1. ovog člana Gradonačelnik će doneti rešenje o privremenoj obustavi prenosa transfernih sredstava iz budžeta Grada Niša.

O privremenoj obustavi prenosa transfernih sredstava Gradonačelnik dostavlja obaveštenje predsedniku gradske opštine, u kojem navodi razloge za obustavu prenosa sredstava.

Privremena obustava prenosa transfernih sredstava traje do otklanjanja nepravilnosti utvrđenih pri planiranju ili isplati sredstava za plate zaposlenih u gradskoj opštini.

**Član 10**

Ukoliko se u toku godine prenesu nove nadležnosti gradskim opštinama obim dodatnih sredstava obezbediće se u skladu sa Zakonom o budžetskom sistemu.

**Član 11**

Odluka stupa na snagu osmog dana od dana objavljivanja u "Službenom listu Grada Niša", a primenjuje se od 01.01.2023. godine.